
BREGARJEV POHOD
V SOBOTO, 17. 7. 2010, 0B 5.URI

Spominski pohod Draga Bregarja (tokrat že 12.) poteka po čudovitih fužinskih planinah, njegov cilj pa je planina Viševnik, na kateri stoji Bregarjevo zavetišče. 

Avtobus nas bo mimo Bohinjskega jezera in vasi Stare Fužine prepeljal na planino Blato, kjer nas bo tudi počakal, mi pa bomo nadaljevali peš. Prehodili bomo planino pri Jezeru, planino V Lazu, Dedno polje, planino Viševnik, nekateri bomo osvojili tudi Pršivec (1761 m). Vse planine so žive in na njih pasejo živino, torej nam tudi mlečnih dobrot ne bo manjkalo.
Pot bo trajala od 5-6 ur, po njej nas bo vodil VPZS Franjo Kunej, nazaj grede pa si bomo ogledali še izjemno privlačna korita Mostnice in se čez Hudičev most spustili v Staro Fužino.
Pot je lahka, zato so potrebni le dobra obutev, palice in zaščita pred soncem.

Za ta izlet se prijavite Franju na tel. št. 031 706 509, za prevoz pa boste na avtobusu plačali 16 EU.
